गौरतलब है कि संसद की कैंटीन में मंत्रियों, सांसदों और वहां के कर्मचारियों के अलावा मेहमानों और पत्रकारों को भी सस्ते दाम पर खाना मिलता रहा है। अब तक इस कैंटीन में एक तयशुदा सूची के मुताबिक सामान्य भोजन और नाश्ते के अलावा चाय, कॉफी, दूध और लस्सी जैसी चीजें मिलती रही हैं। वहां मौजूद लोगों के पास चूंकि विकल्प नहीं होता था, इसलिए इस ओर शायद किसी का ध्यान नहीं गया होगा। जबकि संसद चूंकि देश भर के जन-प्रतिनिधियों के लिए एक जगह जमा होने की जगह है, इसलिए वहां की कैंटीन में मुहैया कराए जाने वाले भोजन में वैसे भी देश के अलग-अलग हिस्सों के खास भोजन उपलब्ध रहने चाहिए थे। तो देर से ही सही, इस कैंटीन में भारत की बहुरंगी संस्कृति के अनुरूप खान-पान मुहैया कराने की पहल हुई है।